정조 12년
戊申正月二十五日辰時上御誠正閣抄啓文臣課講入侍時右副承旨洪仁浩同副承旨南鶴聞假注書趙台榮記事官李宗烈記注官金鳳顯以次進伏訖引儀唱試官及應講文臣入就位行四拜禮試官檢校直提學李秉模檢校直閣金憙率抄啓文臣李書九等入就位行拜禮訖以次進伏上命書傳敎曰大臣備局堂上引見賤臣承命出與領議政金致仁左議政李在協行漢城判尹鄭昌聖戶曹判書徐有隣行副司直徐有寧吏曹判書吳載純禮曹判書李𡊠行副司直李在簡開城留守閔鍾顯行副司直李敬懋吏曹參判金文淳刑曹參判洪秀輔行副司直蔡弘履戶曹參判李在學行副司直洪秉纘金持默校理金履翼左副承旨曺允大假注書李貞運偕入進伏上曰試官以下竝少退次對後入侍可也秉模等退出致仁曰春寒稍緊此時聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣致仁曰今日朝氣頗寒窓牖之洞開恐非節攝之方矣上曰予則無損而卿等早赴賓會觸寒可憫矣且領相凡節似不若日前何爲而然也致仁曰數日觸感之餘又添外氣無振作之望今日賓廳皆已來會云故不敢不扶病入來矣致仁曰頃日筵中以進宴事有所仰達矣伏未知其間或已仰稟乎上曰此事雖仰請必無允可之望且方在時日顒俟之中故至於此事有不敢提稟矣上曰守禦使何不入來乎權要之任則容或可辭而至於刑判之不爲行公豈非太過乎致仁曰刑判則雖非要任而至於賓會之不參處義亦似無怪矣且渠以時帶將任之故黽勉入城而有除輒膺非渠本意故渠亦以是爲憫矣上曰朴蓍壽事極爲駭妄左相亦聞知乎在協曰臣頃見金載一單子知其委折而事涉屑越未卽仰達矣上曰此眞童騃之見街巷俚悖之說肆發於公坐之中豈非萬萬可怪者乎致仁曰此是年少所致故有此輕率之擧矣上曰卿等以向日傳敎無或以爲扶抑乎大抵扶抑與否姑舍是蓍壽之擔當參圈極甚怪駭渠家旣無父兄故日前傳諭於徐判府以朴蓍壽之行事殆近下隷傔從之流而妄參槐圈致犯此罪爲敎則徐判府以朴蓍壽平居行事本來不知爲對蓋判府事未必盡知而此亦出於飭勵蓍壽之意也緣於此事還有起鬧之慮故於臺疏之批亦爲抑制者良以此也如金光岳之疏不過荒雜之說而旣在言路飭勵之後故循例賜批蓋欲爲彼此抑制之計也而在下者莫體予心誠可歎也大抵予於朝廷事不能無深慮矣先大王五十年建極之治世道朝象咸躋平蕩而近來風色頓變上下有不能相孚之患予心則前後如一今我猶古我而至於朝臣則隨時疑阻卿等若善爲鎭壓則此等浮議何從而有哉予則以爲文字抉摘本非美事若以字句間無名無形之事遽加處分則實有訑訑之色距人千里之嫌故予不欲索言而風色之如此者豈非可憫乎凡論事之道上而衮闕下而時政得失人器論列惟當就事論事據實直言雖敢諫無諱如谷永之爲不害爲朝廷之美風而今也不然不爲明白說去而遣辭用意之際䵝昧不正者近來章疏之間往往有之不能無深長之慮其弊將不知至於何境矣致仁曰年位之已高者孰不仰體聖意之所在而年少新進之種種激發者惟在自上鎭壓之而已何必聖慮之至此乎上曰此則誠如卿言而予於此等事有不能忍住之性而不欲字句之摘出故尙此未發矣蓋言可用則用之不可用則置之而已有何喜怒於其間而至於再昨吳翼煥之疏則意頗陰晦憯毒予見之而不能寐矣所謂包容之極好惡欠誠云云者此何言也究其下語之意則蓋以爲內實惡之而外加包容之謂也其不幾於姑且與之將欲言之者乎至若機事雖過機心常存程子之言也此而引用雖極無嚴而猶或有藉重之端而況內外好惡之相反此實叔季之君所不爲也若論其心跡則當作何如人乎雖陰開陽闔決不如是之甚也在敵以下猶不可遽加此等題目安有人君而行如此事者乎以其全篇語脈觀之上下諸條皆是影子而其精神命脈則專在此數句語究其歸趣則蓋以爲積罪包容終至戕害好不在是畢竟殲滅而渠意則自視以適中時病者然予雖否德汚不至此矣渠若眞箇若此則邦有常刑無所逃免而蓋其句語驟看則然而不必以此深誅故姑此置之耳近來世道之不靖未究厥由矣今以此疏見之前後紛紜專由於如是看得之故也此豈渠之所自辦乎必有使之爲者矣古聖亦有下車泣囚者予之誠意若見孚於群下則豈至有如此說乎予之斷斷一心惟在於用捨之不偏而今日朝廷莫體予一視之苦心誠可痛也且自卿入來之後物議之愈激者尤豈非可怪者乎致仁曰臣身若早賜斥退則朝象自靖而便歸於都無事矣上曰卿言過矣果如言者之言予欲害卿故用卿乎予之此敎非出於罪言官之意也此等處若一例煦濡假借則其習漸長實有深長之憂如是之際一世之被傷者亦必不少矣今日之世道卿等須思矯革之方可也致仁曰僚相向以槐圈事筵奏時至及先臣事矣蓋分館揀坐事例旣異金范甲黃處浩其事各殊而推類比例至以臣先故爲證援之端私心有傷痛者矣上曰此是左相率爾爲辭之致別無他意矣致仁曰此事說來說去之際徒有致鬧之慮故臣不敢更事陳奏而至於世道消長之機則有不得終默敢此仰達矣先大王戊申以後下敎以爲亂逆之本出於黨論故必欲使酸醎之調劑至於忠逆師門之大事嚴禁使不得起鬧爲臣子者怵畏義分黽勉奉承雖如耈輝光恒猶不得快正其罪故名義隄防之不嚴者此也而至於乙亥以後則諸賊誅鋤國是大定遂有兩先正文廟從享之擧擧國一辭尊慕更無異議則師門事可謂無餘憾矣前後秉執之不同事勢固其然也我殿下御極以後特降明正之處分而邪說自息者以其義理之著明故也近來風色不美舊習漸生或有不顧倫彝事理倒行逆施之患臣亦莫曉其故也臣則本不爲已甚之論故黃瑗之詞訟檢擬人或致訝而臣則以爲聖世旣無棄物則詞訟之職不必拘礙金裕己見枳堂后至有注書引義之章而臣亦以爲淸顯之外不必盡塞臣之議論則本來如是而年少新進之流則或多過激之擧易致推波助瀾之患故向承往復後草記之命而未及擧行者此也聖鑑俯燭旋下處分息競止鬧之聖意臣固欽仰萬萬今則可謂妥帖矣臣之爲此說衆論必隨至臣之一身將不免舁彀之游而乙亥前後之所以不同者則不可不一番陳白故如是矣上曰左相之所見與領相何如在協曰聖敎之下何敢有隱情乎乙亥以後忠逆始辦故臣之所見亦自此後瞭然矣上曰卿所云推波助瀾云者政合予意卿言好矣詞訟與假官亦何必盡枳乎大抵此事卽予自反處而亦有以啓之者予嘗尊慕先正以師道待之而世之浮囂者則反有推助之患蓋本源自本源息鬧自息鬧豈可一任其紛紜耶致仁曰處分嚴正固仰聖志之堅定爲今臣子者克思對揚之道則可期世道之均平矣在協曰臣之向來所奏不過援先輩之事以爲引重而首相以此爲不安之端不勝愧恧矣上曰卿之此言不過率爾之致且領相無相較之意卿何必自引乎致仁曰以分館而及於揀坐以金范甲而至於黃昱致及於先考則臣心亦豈自安而恐或有起鬧之慮至於箚子之亦不爲者此也在協曰臣則偶見謄錄而知有此事矣上曰不待草記而卽下處分者亦料其難處而然矣致仁曰此守禦使金鍾秀狀啓也以爲南漢餉米曾自戶曹貸去以錢還捧作米出送留營者爲五百十石零今方添錄軍餉而留營穀數本甚不敷支放難繼昨秋代捧皆是各穀米條苟艱筵稟仍留亦多其例上項米五百十石零載錄軍餉後姑爲仍留留營以爲繼巡分俵之地事令廟堂稟旨分付矣事勢似然已例亦多添錄條餉米五百十石零依狀請許留留營使之分俵何如上曰依爲之出擧條致仁曰此忠淸監司洪檍狀啓也以爲昨年麰還作租夥然元數漸減今當春耕麰還最少之邑不可無隨時變通之道各衙門留庫中從略磨鍊參量加分後區別數爻追後狀聞事請令廟堂稟旨分付矣麰還旣多作租則春分宜其不足區別麰還最少之邑從略加分後數爻狀聞事分付何如上曰依爲之出擧條致仁曰此忠淸監司洪檍狀啓也盛論山城公廨軍器之積不修築傾圮朽鈍之狀至於雙樹亭卽昔日行宮而頹簷破礎所見寒心不可不及時修改今方鳩聚餘廩料理營度而營樣自來凋殘實無拮据之策昨年本城餉米加分耗五百六十九石及各邑還穀加分耗條五千石中限二千石特爲劃給俾完工役事請令廟堂稟旨分付矣近來本營道臣果皆數遞不遑於此等繕修之擧者誠如狀辭傳聞亦然道臣旣方設施朝家合有軫念山城餉米每於本城之役輒皆區劃至於公廨軍器亦係不可已之事在前或以營樣殘薄或以支放不足多有還耗劃給之例矣所請軍餉加分耗米五百六十九石特爲許劃還耗二千石未免過多限一千五百石許其取用使之完役何如上曰觀於狀辭似欲銳意修擧依所請石數許施可也出擧條致仁曰行副司直鄭昌順今旣敍用備堂還差嶺南句管亦令仍察何如上曰依爲之出擧條致仁曰濬川司堂上方有闕矣川渠行將疎濬目下又有釐正之事行副司直李在簡差下使之察任何如上曰依爲之出擧條致仁曰奉命御史之先文出去者外暗行則元無軍官名色而聞近來暗行亦皆帶去云創出無前之事有若應行之例此已可駭各司書吏之自擇率去固朝家之所知而此外閑雜之類多數率去分送各處替使廉探此亦古所未聞不但難祕其蹤跡亦多貽弊於民邑自今一倂嚴加禁斷如有復踵前習而現發者當該御史從重論罪何如上曰依爲之仍以此擧條載之暗行御史齎去節目可也出擧條致仁曰通淸之職孰非難愼而銓通尤重近聞曾經吏議則不待經筵通擬直通亞銓云非古法也曾在先朝亞三銓長望時有一銓長深悶國子通之淆雜筵請國子與三銓分岐調用亞三銓新通勿拘經筵國子而蒙允此不過一時矯弊之擧到今長望旣罷而直通之規猶存此豈愼惜名器之意哉自今亟復舊規經筵國子通擬前無得直通事申飭銓曹似宜矣上曰依爲之出擧條有隣曰安眠島所在風落松曾遣備郞監斫以置者合爲一千四百餘株而自備局劃付本曹以爲來頭修繕之資其爲有補於經用亦甚不貲所當趁此解凍覓船輸來而稅穀裝發在卽實無推移賃用之道在前此等木物例以兵防船運來而五十株以上筵稟發關亦有定式矣今亦依此擧行恐合事宜下詢大臣處之何如上曰大臣之意何如致仁曰安眠島風落松遣備郞斫置意實有在兵防船運木亦多已例依戶判所奏趁今春運致善藏以待需用之時似好矣上曰戊戌以後尙不一運深軫船輸之弊也然卿言亦出爲經用之意依爲之分付水使別究利運之方毋或一毫貽弊於軍民可也致仁曰今此運來非爲尋常經用地也雖係國役所需必議廟堂經稟然後始許取用之意預爲申飭分付何如上曰依爲之出擧條有隣曰向來嶺南松政勤慢一從摘奸惠郞手本自本司覆奏蒙允已行賞罰而追聞惠郞之言則守令勘罪中或不無倖逭者云當此修明舊典別般嚴飭之日一例論勘在所不已下詢大臣處之何如上曰大臣之意何如致仁曰重臣所奏守令卽固城縣令金基正也臣等亦有草記不審之失矣上曰一體捧傳旨可也致仁曰固城以營下劇邑素稱難治今番則另擇差送事分付銓曹何如上曰依爲之出擧條有寧曰管城將周年遞任之定式蓋欲使春糶分給之人仍察秋糴捧納之政然後可無捧糴生疎之患而時任管城將雖未及周年之限旣經昨年捧糴勢難再當今冬之捧糴則當秋遞易自有捧糴生疎之慮管城將柳仁喆趁今改差何如上曰領相知摠使所奏委折乎致仁曰管城將柳仁喆昨年十月除本職今年十月當爲周年之限摠使之意蓋欲分糶捧糴出於一人之手有此所奏然爲捧餉穀一二朔仍任亦何不可乎上曰預慮瓜期之在冬間及今先遞有傷事面置之可也致仁曰今此摠使陳達未免徑先且聞管城將近多厭避云年少武弁之習亦可駭也上曰分糶者必受糴此後雖在報瓜時此不過遲留若干朔待畢捧差代可也出擧條有寧曰本廳糶糴之規纔因畿伯陳達新有定武從今以後校卒出送與否非所可論矣各邑則雖無校卒當責守令而部內則旣無督責之處亦無校卒出送之道部民則勢難如前分糶故敢此仰達矣上曰領相以爲何如致仁曰當此窮春部民之不與分糶恐非穩當之道此則惟在大將之申飭依前擧行而已上曰然則依前擧行好矣在學曰槐院冊子卷帙浩多工役甚鉅而尙未開印誠爲可悶今則校準幾畢日晷漸長容入物力趁今劃得然後可以始役下詢大臣以爲區劃之地何如上曰大臣之意何如致仁曰成命已久此非可已之事而目今經費無處措手賑廳錢二千兩特爲許劃俾卽始役何如上曰依爲之出擧條敬懋曰頃者次對時御將以捕校汰去嚴棍事至有筵奏蒙允而此莫非臣之威令不及疲軟損體之致而元非校卒之罪也且臣亦帶將任則僚將之替臣請治亦違格例矣上曰此便是卿之被罪而無難陳奏極爲猥屑矣允大曰筵席事體何等嚴重而訓鍊大將李敬懋敢以猥瑣之說無難仰陳誠極未安從重推考何如上曰依爲之出擧條上曰訓將進前敬懋進伏上曰卿於近日筵中輒致做錯故頃日常參時發言端而未得畢其說矣五年一講武卽先朝下敎而春秋陵幸時亦多有閱武之擧矣自臨御以後戊戌僅一行之已至十年矣今年則不可不大閱當以二晦三初爲之卿元戎也器械先爲整頓以待可也且一巡試取事業已下敎而觀武才亦當次第擧行預爲分付使校卒輩肄習精鍊好矣命書傳敎曰政官牌招開政上命大臣備堂先退上曰講試官率講官入侍和鍾承命出傳與秉模等偕入進伏上曰今已日晩只使五人應講餘皆待明朝來待可也命開講檢書官呼金祖淳等以次應講訖上命退承史以次退出